Document ID: 32002L0045

Eiropas Parlamenta un Padomes Direktīva 2002/45/EK
(2002. gada 25. jūnijs),
ar ko divdesmito reizi groza Padomes Direktīvu 76/769/EEK attiecībā uz dažu bīstamu vielu un preparātu tirgū laišanas un lietošanas ierobežojumiem (hlorētie īsas virknes parafīni)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 95. pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar Līguma 251. pantā noteikto procedūru [3], ievērojot Samierināšanas komitejas 2002. gada 22. aprīlī apstiprināto kopīgo dokumentu,
tā kā:
(1) Hlorēto īsas virknes parafīnu (SCCP) lietošanas ierobežojumi, ko dažas dalībvalstis jau ir pieņēmušas vai plānojušas, ievērojot PARCOM (Konvencija par sauszemes avotu radītā jūras piesārņojuma novēršanu) Lēmumu 95/1, tieši skar iekšējā tirgus izveidi un darbību; tāpēc jātuvina šajā jomā pieņemtie dalībvalstu tiesību akti un attiecīgi jāgroza I pielikums Padomes Direktīvai 76/769/EEK (1976. gada 27. jūlijs) par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem [4], ņemot vērā Kopienas riska vērtējumus un attiecīgos zinātniskos pierādījumus, ar ko pamatots PARCOM Lēmums 95/1.
(2) SCCP klasificē par videi bīstamiem, jo tie ir ļoti toksiski ūdens organismiem un var ilglaicīgi kaitīgi ietekmēt ūdens vidi.
(3) Komisija, saskaņā ar Padomes 1993. gada 23. marta Regulu (EEK) Nr. 793/93 par esošo vielu riska faktoru novērtējumu un kontroli [5], ir pieņēmusi ieteikumu, ar ko aicina veikt īpašus pasākumus, lai ierobežotu SCCP lietošanu, īpaši metālapstrādes šķidrumos un ādas apdares produktos, lai aizsargātu ūdens vidi.
(4) Visi atlikušie hlorēto parafīnu lietojumi jāpārskata, ņemot vērā attiecīgās zinātnes atziņas, īpaši attiecībā uz izplūdēm, kas satur hlorētos parafīnus. Komisijai būtu jāiesniedz attiecīgi priekšlikumi šo lietojumu samazināšanai.
(5) Toksikoloģijas, ekotoksikoloģijas un vides zinātniskā komiteja (CSTEE) 1998. gada 27. novembrī sniedza atzinumu par SCCP riskiem, kas identificēti ieteikumā.
(6) Šo direktīvu piemēro, neskarot Kopienas tiesību aktus par darba ņēmēju drošību un veselības aizsardzību darba vietās, īpaši Padomes Direktīvu 89/391/EEK (1989. gada 12. jūnijs) par pasākumu ieviešanu, lai uzlabotu darba ņēmēju drošību un veselības aizsardzību darbā [6], un Padomes Direktīva 98/24/EK (1998. gada 7. aprīlis) par darbinieku veselības un drošības aizsardzību pret risku, kas saistīts ar ķimikāliju izmantošanu darbā (četrpadsmitā atsevišķā direktīva saskaņā ar Direktīvas 89/391/EEK 16. panta 1. punktu) [7],
IR PIEŅĒMUŠI ŠO DIREKTĪVU.
1. pants
Direktīvas 76/769/EEK I pielikumam pievieno šādu punktu:
"42.Hloralkāni, C 10 - C 13, (hlorētie īsas virknes parafīni) | 1.Nedrīkst laist tirgū lietošanai par vielām vai citu vielu vai preparātu sastāvdaļām tādā koncentrācijā, kas pārsniedz 1 %:metālapstrādē,ādas attaukošanā.2.Līdz 2003. gada 1. janvārim sadarbībā ar dalībvalstīm un OSPAR Komisiju Eiropas Komisija pārskata visus atlikušos SCCP lietojumus, ņemot vērā visus attiecīgos jaunākos zinātniskos datus par riskiem, ko SCCP rada veselībai un videi.Par šīs pārskatīšanas rezultātu informē Eiropas Parlamentu." |
2. pants
1. Dalībvalstis vēlākais līdz 2003. gada 6. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju.
Dalībvalstis piemēro šos noteikumus vēlākais no 2004. gada 6. janvāra.
2. Kad dalībvalstis pieņem šos tiesību aktus, tajos iekļauj atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka paņēmienus, kā izdarīt šādas atsauces.
3. pants
Šī direktīva stājas spēkā dienā, kad to publicē Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Luksemburgā, 2002. gada 25. jūnijā

Labels: 4
1
14
20
0
15